
Călărind prin valuri purpurii

 

 

 

 

Povestire scurtă

 

-

 

seria „Primele contacte”

 

din universul

 

„Historia Universalis”


   

 

 

 

 

 

 

„Pierdut nu este nimeni.”

 

Enrose


  Încredere

 

Lyiana stătea întinsă pe spate, cu picioarele încrucișate, privind la fel de uimită ca de fiecare dată, către universul care se întindea de jur împrejurul ei, interminabil. Îi trecu prin minte un gând fugar, amintire din perioada academiei Kogaion, care o făcu să zâmbească: „Deși undeva există un capăt, universul este nesfârșit”. Niciodată nu înțelesese motto-ul până când, după absolvire, plecase pentru prima dată în spațiu doar ea, nava „Lacrimă veche” și sistemul AI – Enrose. Atunci, la prima ieșire, plină de emoții, întrebându-se constant dacă alegerea ei fusese una corectă, glasul Enrosei răsunase peste tot împrejurul ei: „Există un protocol cu privire la ce ar trebui să îți spun mai întâi. Explicații, ceva povești, mici atrageri de atenție standard, mai mult sau mai puțin subtile. Eu însă voi sări peste ele. Vom avea timp și pentru așa ceva. Acum îți recomand să închizi ochii și să îi redeschizi când îți spun. Ok?”. Trecuse repede peste surprindere și alesese un simplu „Desigur”. Câteva secunde mai târziu veni și îndemnul.  Se trezise efectiv suspendată în spațiu. Își controlase puternica senzație de panică care se instala abrupt. Întotdeauna, dincolo de căutările ei pentru care cei mai mulți o considerau nu tocmai sănătoasă la minte, avusese o parte practică foarte prezentă. Una care îi permisese să se ancoreze constant în prezent. Dinspre acele adâncuri ale ei îi veniră în ajutor mai multe gânduri: „dacă ai fi cu adevărat în spațiu, ai fi înghețat deja”, „respiri același aer, nimic nu e de fapt schimbat”, „corpul tău simte același scaun”. Așa că se liniștise aproape imediat. Apoi se gândise să-și întrebe asistenta despre ce s-a întâmplat. Se oprise. Zâmbise. Probabil că exact asta aștepta entitatea navei de la ea. Vroia să o studieze, să vadă dacă se pierde cu firea. Mai auzise povești prin academie despre IA-uri care își testau piloții la primele întâlniri, punându-i în tot felul de situații. Niciodată însă ceva asemănător ca acum. De când se știa, îi displăcuse să ofere celorlalți satisfacția previzibilității. Nu o va face nici acum. Așa că savurase priveliștea.

- Ly, încotro?

Glasul Enrosei o scoase brusc din starea de meditație/aminitiri indusă.

- Aaa... stai puțin să verific.

- Adică vrei să spui că de fapt încă nu știi...

- Enrose, poate într-una din zilele astea o să cer să fii înlocuită.

- Poate. Dar nu o vei face, pentru că ar fi inutil. Eu sunt această navă. Și așa cum ți-am mai spus, nu eu ți-am fost repartizată. Ci tu mi-ai fost mie.  Întâmplător am considerat că ești potrivită pentru scopul meu.

- Asta vrei tu să crezi. Trebuie să îți reamintesc că am fost aleasă Cetățean de Onoare al Imperiului Solar? Și că parte din evenimentele datorate aniversării celor trei sute de ani de la înființare mi-au fost puse la dispoziție resurse teoretic nelimitate pentru a-mi demonstra teza de absolvire?

- Sigur, sigur... nici măcar nu știai de existența mea sau a acestei nave.

- Vrei să spui că ești atât de veche încât te-au uitat cu toții?

- Ehe... folosești cuvinte nepotrivite, „veche”... nici nu ai idee... copilă nerecunoscătoare.

Amândouă izbucniră în râs în același timp. Era ceva obișnuit să se tachineze prin astfel de schimburi de replici. Realitatea este că fuseseră cumva predestinate să ajungă împreună. Teza Lyianei fusese „Existența Sistemului Solar și redescoperirea Vechiului Pământ”. Enrose era considerată una dintre foarte puținele nave care supraviețuiseră „Marelui Întuneric”. Și avea dreptul de a-și alege singură echipajul, fără să de-a explicații.

Una din multele suprize care o așteptaseră pe Lyiana era incredibila capacitate de adaptare a navei. Deși rămăsese cu forma de lacrimă alungită, dacă ar fi dorit ar fi putut alege cam orice contur. Apoi exista și „trucul” cu invizibilitatea completă a tuturor materialelor de pe navă.

Glasul Enrosei se auzi din nou, de data asta relaxat și prietenos:

- Așadar Ly, încotro? Sigur, putem să atârnăm o vreme pe aici. Însă va trebui să alegem niște coordonate, finalmente.

Lyiana, ezită puțin înainte de a răspunde. Locația pe care o avea în minte se afla relativ aproape de sistemul în care părinții ei muriseră când ea abia împlinse trei ani. Fusese un accident stupid, în timpul colonizării. Imperiul se ocupase apoi de ea și îi oferise tot ce avea nevoie. Trăise întotdeauna cu regretul că nu își cunoscuse părinții. Poate de-aceea nu simțise niciodată dorința de a se stabili pe o planetă. Iubea spațiul și libertatea oferită de acesta.

Mai mult în joacă, la început cel puțin, folosindu-se de date indirecte din Historia Universalis, apelând la perseveranța și instinctul care reușiseră să o scoată întotdeauna în evidență, își refăcuse arborele genealogic până la una din planetele considerate pierdute, la doi oameni, Sorin și Rose.

- Ly. Exagerezi.

Femeia reveni din gândurile despre trecut, notându-și undeva în minte că în ultima perioadă părea să i se întâmple mai des decât de obicei. Răspunse:

- „9031-2341-0001 G”. O estimare?

- Hmm... înainte de estimare... ești sigură? În sistemul alăturat...

- Știu. Și nu vreau să trecem pe acolo. Știi că nu mă interesează. 

- Ok. Nici nu te voi întreba cum de ai ajuns la aceste coordonate. Presupun că nu are sens să îți spun că pe hărți nu apare nimic acolo...

Avuseseră această discuție de multe ori. Lyiana era oficial cea mai bună „urmăritoare” a imperiului. Pe baza datelor și a interpretărilor cerurilor, evenimentelor sau a oricăror urme care puteau duce la coordonate reale, către lumile existente în Historia Universalis, ea reușise să identifice patru astfel de planete. Creatorii bibliotecii univesale, depuseseră eforturi considerabile pentru ca lumile de acolo să nu poată fi identificate în spațiul real. Ea nu considera că face altceva decât rearanajarea unor elemente de puzzle.

- En, nu e nevoie să mă întrebi. Știi prea bine cum. Și da, înțeleg că e foarte probabil să nu existe nimic. Asta este. Vom trece la următoarele. Dacă ai vreo propunere mai bună, te ascult.

Se lăsă un scurt moment de liniște, care însă nu dură prea mult.

- Ești gata? Știi că nu pot da un timp exact. Și mai știi că de fapt nici nu contează...

În ultimele cuvinte, se putea simți un zâmbet.

- Sunt gata. Încă sper să ajungem la momentul în care vom putea face astfel de călătorii fără să fiu nevoită să ajung în starea de stază. În privința estimării, eu cred că ai început să devii din ce în ce mai...

IA-ul o trimise în stază. Lansă nava pe traiectorie. Ar fi vrut să îi poată spune prietenei ei că de fapt, cu foarte mult timp în urmă existase un om, care chiar făcuse asta. Găsise informația prin amintirile sistemului unei nave distruse. Nu avusese însă cum să o verifice. Considerase că... așa era mai bine. La fel făcuse și legat de informația care, cel puțin din cunoștințele ei, susținea că ea ar fi ultima navă existentă cu tehnologie pură gaian. Materialul pe care atunci când îl întâlneau în lumile vechi din Historia Universalis, oamenii preferau să îl considere un mit.

Într-o privință însă, spunea adevărul complet. Niciodată nu putea estima timpul de călătorie. Era vorba despre motorul cuantic gaian care funcționa independent. Chiar și ea, nu era conștientă de timpul petrecut între locații. Putea afla doar după atingerea destinației, prin diferența dintre timpul de plecare și cel de sosire.

Simți ceva... nu înțelegea exact ce, dar sistemele navei se comportau atipic. Unele păreau disfuncționale deși verificările arătau lipsa oricăror probleme. Nu era ceva normal.

Ajunseră la destinație. Verifică rapid existența unui posibil sistem solar. Răspunsurile veniră cât se poate de rapid. Nici urmă de nimic. Cu excepția sistemului în care muriseră părinții Lyianei, dar care la rândul lui era la o distanță considerabilă, nimic nu se afla în apropiere și nici măcar la o depărtare convenabilă de ei.

Femeia ar cam trebui să își revină. Cu siguranță va fi dezamăgită.

Constată un adevăr... inexplicabil. Lyiana lipsea. Nu se mai găsea pe navă.

Deși avea statut de

